BEITIALARRANGOITIA LIZARRALDE (EH Bildu, 2013-11-21):
Mila esker.
Llanos andrea, nik ez daukat arazorik Espainiako Gobernuari eskaririk egitearekin. Problema daukat bakarri horretara mugatzearekin. Hemen ere beste gauza batzuk egin behar direlakoan nago eta gainera ez daukadalako esperientzia gehiegirik gehiengo absolutua erabiltzen duen bezala erabiltzen duen alderdi batek ezer onik egingo duenik.
Horretarako, zuretzat harrotzekoa dena, niretzat berriz salagarria da zeren eta berriki Europan, martxoan sententzia bat eman ondoren eta zuek Hipoteka Legean aldaketak egin ondoren, berriki epaile batek Europan galdetu egin du ea egin diren aldaketekin benetan babesten ote diren kontsumitzaileen eskubideak zalantza handiak dituelako.
Denok dakigu zer egin zenuten herri ekimen legegile batek milioitik gora sinadurarekin eramandako proposamenekin, bizkarra eman eta zakarrera bota. Eta egin ez herritarrek eta ez herrien arazoek eskatzen zuten moduko Lege Hipotekario bat.
Eta diozuenean krisitik irten, esango dizuet, zuen formula krisitik ateratzeko edo zuentzat krisitik ateratzea gehien dutenak eta boteretsuenak aberatsago atera eta gutxien dutenak pobreago aterako dituen irtenbide bat da. Eta niretzat hori ez da krisitik ateratzea.
Akaso bakarren bat aterako da horrela baina atzean geratuko da jende asko urte luzetan akaso askoz ere pobreagoa izango dena, eta beraz, krisian jarraituko duena luzaroan. Beraz, onartezina iruditzen zait krisitik ateratzeko Espainiako Gobernua formula jartzen ari dela esatea.
Eta diozunean ea gestiorik egin dugun finantza erakundeekin, noski. Ahal izan dugun guztiekin eta Kutxabanken ere bai. Eta gehiago ez baditugu egin eta erabakiguneetan gehiago ez bagaude, Alderdi Popularrak Euzko Alderdi Jeltzalearekin egin zuen paktuaren erruz da, nola edo hala, Bildu ez zedila egon Kutxabanken erabakiguneetan eta horrelako gauzak eta neurri zehatzak mahai gainean jarri ez zitzan. Zorionez, horrelako paktuak dena ezin dute galarazi eta Kutxan bagaude, kutxetan bagaude eta hor saiatu izan gara IRPHren gaia ere eramaten.
Hemen onartu zen proposamena, hemen proposatu zutenek ere, hara ez zuten eraman nahi izan. Horregatik diot hitz hutsalek ez dutela balio, erabakiak hartu daitezkeen tokietan eta erabaki horiek erabakiorrak hain justu izan daitezkeen tokietan erakutsi behar da benetan egoera honi zintzoki egin nahi zaiola aurrea.
Denok gogoratzen ditugu Mario Fernándezen hitzak Amaia Egañak bere buruaz beste egin eta gero desahuzio baten ondorioz, desahuzio batek hil ondoren, zer esan zuen. Eta 17 egunetara berriro ere kaleratze bat egon zen. Eta ordutik ez geroztik ez dute etenik izan kaleratzeek. Beraz, mesedez jar gaitezen benetan soluzioak ematen.
Eta Itxaso jaunak dio dena edo ezer ez. Ez. EH Bilduk orain arte ere etxebizitza gaietan ez du planteatu dena edo ezer ez. Baina planteatu du ezerenetik denera iristeko urrats praktikoak ematea eta zuek ari zarete ezer horretan bueltaka, jiraka, mugitu ezinik. Eta hori da guk galarazi nahi duguna.
Guk badakigu pausu bakar batean ez direla etxebizitza arazoak konpontzen epe luzeegian egin direlako alderantziz gauzak eta epe bat eskatzen duelako baina has gaitezen urrats efektiboak ematen, ez deklarazioak egiten. Deklarazioak baino soluzioak behar dituztelako herritarrek.
Eta esaten duzu aurrerapen handia dakarrela direktiba horrek. Barkatu baina zalantza egiten dut. Galdetu kaleratzeen kontra lanean hari direnei direktiba horri buruz zer pentsatzen duten. Galdetu zer den beraientzat, aurrerapausoa ote den edo ez. Ez dakit zein erantzun emango dizuten baina gertuago egongo da nik esan dudanetik garrantzitsua dela esatetik.
Soluzio definitiboa ez dela esan dut. Noski, hemen proposatzen ditugun gauza gehienak ez dira soluzio definitiboa baina soluzioa izatera iritsiko balitz sikiera, ekuazioaren erdia izango genuke eta orain ez da ez soluzio eta ez definitibo. Hori da nolabait ere agerian utzi nahian gabiltzana.
Eta gehiago esango dut. Zuk diozu transposizioak egitea Espainiari dagokiola. Bai, Europako sententzia martxoan eman zenean ere bai baina baita dagokio Eusko Jaurlaritzari ere kontsumitzaileentzako babes neurria jartzea, pentsatzea kontsumitzaileen eskubideak nola berma daitezkeen.
Ez da kontraesankorra Espainiak egin behar duena egitea eta aldiz, hemendik gure formulak begiratzea eta egunerokoan soluzioak emateko formulak martxan jartzeak. Hori ez du inongo legerik urratzen eta zoritxarrez, burujabetzan ere urrats gehiegirik ez du ematen baina suposatuko luke kontsumitzaileak babesteko.
Eta proposamen ura Euskal Herria Bilduk ekarri zuenean, gainerakoak onartu zenutena izan zen hori orokortzeko modu bat. Eta hori da nik salatu nahi izan dudana gaur: Orokorkeriak uzteko eta urratsak emateko unea dugula edo momentua dugula edo garaia dela zeren eta bestela duela urtebete bezala, urtebete barru egongo gara egoera berean, egoera penagarrian. Gu ez, kalean daudenak eta egunez egun etxea galtzen dutenak ezin dutelako egoerari aurre egin.
Beraz, eskatuko nukeen atrebentzia osoarekin gauza bakarra da ekar dezagula ona benetan soluzio bidean jarriko dituzten neurriak eta ahal dela Espainiari eskatu baina hemen, guk busti behar dugun neurriak jartzea, ezerezetik dena den horretara egunen batean iritsiko bagara eta soluzioa jarri egunen batean soluzio horiek definitiboak izan daitezen.
Mila esker.